A BIZOTTSÁG HATÁROZATA
(2009. július 2.)
az önkéntes modulációnak az Egyesült Királyságban való alkalmazásából eredő nettó összegeknek a 2007. és 2012. közötti naptári évekre történő meghatározásáról szóló 2007/679/EK határozat módosításáról
(az értesítés a C(2009) 5027. számú dokumentummal történt)
(Csak az angol nyelvű szöveg hiteles.)
(2009/519/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendeletben meghatározott közvetlen kifizetések önkéntes modulációjára vonatkozó részletes szabályok megállapításáról, valamint az 1290/2005/EK rendelet módosításáról szóló, 2007. március 27-i 378/2007/EK tanácsi rendeletre (1) és különösen annak 4. cikke (1) bekezdésére,
mivel:
(1)
A 2007/679/EK bizottsági határozat (2) a regionális szinten alkalmazandó önkéntes moduláció éves mértékei alapján meghatározza az önkéntes modulációnak az Egyesült Királyságban való alkalmazásából eredő nettó összegeket a 2007. és 2012. közötti naptári évekre.
(2)
A 378/2007/EK rendelet 1. cikkének (5) bekezdése előírja, hogy a 73/2009/EK tanácsi rendelet (3) (7) cikkének alkalmazásából eredő moduláció 5 százalékponttal csökkentett mértékét le kell vonni a tagállamok által alkalmazott önkéntes moduláció mértékéből. Az önkéntes modulációból eredő nettó összegeket következésképpen indokolt csökkenteni.
(3)
Ezért a 2007/679/EK határozatot módosítani kell,
ELFOGADTA EZT A HATÁROZATOT:
1. cikk
A 2007/679/EK határozat mellékletének helyébe e határozat mellékletének szövege lép.
2. cikk
Ez a határozat a 2010. költségvetési évtől alkalmazandó.
3. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2009. július 2-án.